|  |  |  |  |  |  |
| --- | --- | --- | --- | --- | --- |
| Justiitsministeerium |  | Teie | 20.11.2024 | nr | 8-1/8228-1 |
|  |  | Meie | 02.12.2024 | nr | 10-3/175 |

**Arvamus** **tsiviilkohtumenetluse seadustiku muutmise seaduse eelnõu kohta**

Lugupeetud minister

Täname Teid võimaluse eest avaldada arvamust tsiviilkohtumenetluse seadustiku muutmise seaduse eelnõu kohta.

Tallinna Ringkonnakohus toetab üldjoontes eelnõus välja pakutud lahendusi, kuid teeb eelnõu kohta järgmised ettepanekud, võttes muu hulgas arvesse Teie 14.11.2024 kirjas nr 8-3/5169-11 esitatud kohtumenetluse tõhustamise ettepanekuid.

1. Eelnõu § 1 punktiga 8 TsMS § 666 lõikesse 3 lisatavas teises lauses sisalduvasse sätete loetelusse võiks lisada § 475 lg 1 p 15³ (nõude täitmise aegumise tõttu täitemenetluse lõpetamise avalduse lahendamine)

Põhjendus: kohtumenetluse tõhustamise ettepanekute kohaselt kavandatakse sedalaadi asjade kohtust välja viimist, ent praegugi ei ole need sedavõrd olulised ja keerukad, et neid peaks lahendama kolmeliikmelises koosseisus. Pakutud täiendus ei muuda eelnõu mõtet, eesmärki ega ulatust. Kui see täiendus teha, siis saab hiljem vastavate asjade kohtust välja viimisel (st TsMS § 475 lg 1 p 15³ kehtetuks tunnistamisel) ka viite kõrvaldada.

1. Juba käesolevasse eelnõusse võiks lisada TsMS §-de 176 ja 177 muutmise lähtudes üldjoontes Teie 14.11.2024 kirjas tehtud kohtumenetluse tõhustamise ettepanekutest. Kõnealuse muudatuse võimalikult kiire tegemine leidis toetust ka Tallinna Ringkonnakohtu ning Harju ja Pärnu Maakohtute vahel 22.11.2024 toimunud ümarlaual. Veidi erinevalt eelviidatud kirjas välja pakutud sõnastustest teeme ettepaneku muuta kõnealuseid sätteid järgmiselt:

„Paragrahvi 176 lõiked 1, 2 ja 4 muudetakse ja sõnastatakse järgmiselt:

„(1) Maakohus määrab menetlusosalistele menetluskulude nimekirja esitamise tähtaja või otsustab, et menetluskulud määratakse rahaliselt kindlaks pärast kohtuotsuse või asja lõpetava määruse jõustumist.

(2) Kui asja vaadatakse läbi kohtuistungil ja kohus ei ole otsustanud, et menetluskulud määratakse rahaliselt kindlaks pärast lahendi jõustumist, ega ole määranud menetluskulude nimekirja esitamiseks muud tähtaega, tuleb menetluskulude nimekiri esitada kohtule kolme tööpäeva jooksul pärast viimast istungit. Kui asja menetletakse kirjalikus menetluses ja kohus ei ole otsustanud, et menetluskulud määratakse rahaliselt kindlaks pärast lahendi jõustumist, ega ole määranud menetluskulude nimekirja esitamiseks muud tähtaega, tuleb menetluskulude nimekiri esitada kohtule kirjalike seisukohtade esitamiseks antud tähtaja jooksul.

(4) Menetluskulude nimekiri esitatakse igas kohtuastmes, kus asja menetletakse, selle kohtuastme menetlusega seonduvate kulude kohta, kui maakohus ei otsustanud, et menetluskulud määratakse rahaliselt kindlaks pärast lahendi jõustumist. Menetluskulude nimekirjas tuleb detailselt näidata kulude koosseis.“

Paragrahvi 176 lõiget 8 täiendatakse lausega:

„Kui kohus ei ole määranud menetluskulude nimekirjale vastamise tähtaega, siis on see kolm tööpäeva alates menetluskulude nimekirja ja tõendite kättetoimetamisest.“

Paragrahvi 177 lõige 2 muudetakse ja sõnastatakse järgmiselt:

„ (2) Kui kohus ei määranud menetluskulude rahalist suurust kindlaks vastavalt käesoleva paragrahvi lõike 1 punktile 1, määrab tsiviilasja sisuliselt lahendanud maakohus menetluskulude suuruse menetlusosalise taotlusel kindlaks määrusega. Menetluskulude kindlaksmääramist võib taotleda 14 päeva jooksul kohtuotsuse või menetlust lõpetava määruse jõustumisest, mis on ühtlasi menetluskulude nimekirja esitamise tähtpäev.“

Lugupidamisega

*/allkirjastatud digitaalselt/*

Kristjan Siigur

Tallinna Ringkonnakohtu esimees